钦定古今图书集成/明伦汇编/官常典/第174卷 > 《为萧让剑履殊礼表》前人
## 钦定古今图书集成/明伦汇编/官常典/第174卷 > 《为萧让剑履殊礼表》前人

臣公言：“近仰跼威灵，辞移理夺，故欲冒忝传识，必避
殊礼。不悟复凝令诏，雕饰非常，镜睇未周，金火交虑。
臣闻宠以昭贤，不滥才外之华；荣以丽身，岂谋分表
之渥。哲后所以佥授，贞臣所以慎荷。故行珪行玉，尚
无轻颁，一爵一号，犹宜详品。况剑舄升陛，赞唱异仪，
殆为对越神体，抗礼天极，汉魏旧载，唯斯称重。虽英”
衮造朝，贤武满世，蒙此典者，乃旷古时降耳。谅由功饶赏结，名高器深，金蝉绿绶，未足蔼其采；琼珮朱绂，
不足宣其荣。方加以履殿，优以勿趋，虽至第为上公，
贵为皇王，伫望兹礼，犹邈如也。臣何𬊤业，宠兼昔人，
受以惧覆，悔岂有及，复闻殊旨，增其忧迮，抱此愚款，
以宾为请。伏愿天鉴，顺臣所守，则虽“殁九幽，传荣万
叶”矣。